สรรพสามิตลุยภาษีรถ เก๋ง-ปิกอัพเจอหนัก
สรรพสามิตเรียกผู้ประกอบการค่ายรถถกโครงสร้างภาษีรถยนต์เสนอนายกฯ ภายใน 1 เดือน ใช้เวลา 1 สัปดาห์ เคาะพิกัด
24 มี.ค. 2554

สรรพสามิตเรียกผู้ประกอบการค่ายรถถกโครงสร้างภาษีรถยนต์เสนอนายกฯ ภายใน 1 เดือน ใช้เวลา 1 สัปดาห์ เคาะพิกัด
นายพงษ์ภาณุ เศวตรุนทร์ อธิบดีกรมสรรพสามิต กล่าวว่า ได้เรียกผู้ประกอบการค่ายรถยนต์ทุกยี่ห้อมาหารือเพื่อสรุปโครงสร้างภาษีสรรพสามิตรถยนต์ใหม่ให้เสร็จภายใน 1 เดือน ตามคำสั่งของนายอภิสิทธิ์ เวชชาชีวะ นายกรัฐมนตรี โดยผู้ประกอบการรถยนต์แต่ละแห่งยังมีความเห็นที่แตกต่างกันมากในเรื่องโครงสร้างภาษีรถยนต์ใหม่ แต่มั่นใจว่าจะสรุปได้ภายใน 1 เดือน 
สำหรับโครงสร้างภาษีรถยนต์ใหม่จะทำให้อัตราภาษีน้อยลง และอิงกับการปล่อยก๊าซคาร์บอนไดออกไซด์ (CO2) เป็นหลัก หากมีการปล่อยก๊าซคาร์บอนไดออกไซด์น้อยก็จะได้ลดภาษีลงมา แต่หากทำไม่ได้ก็ต้องเสียภาษีเท่าเดิม หรือมากกว่าหากปล่อยก๊าซออกมาเกินที่กำหนด โดยจะให้เวลาผู้ประกอบการปรับตัว 3 ปี
นายศุภรัตน์ ศิริสุวรรณางกูร ประธานกลุ่มอุตสาหกรรมยานยนต์ สภาอุตสาหกรรมแห่งประเทศไทย (สอท.) กล่าวว่า กรมสรรพสามิตได้ขอให้ทุกค่ายไปหารือกับบริษัทแม่ เพื่อสรุปตัวเลขรถยนต์ของบริษัทว่า มีเท่าไหร่ ปล่อย CO2 ในอัตราเท่าใดบ้าง และโครงสร้างภาษีการปล่อย CO2 ที่เหมาะสมควรอยู่ในอัตราใด และกลับมาเสนอภายใน 1 สัปดาห์
“ผู้ประกอบการกังวลใจตัวเลขการปล่อย CO2 ระหว่าง 150-200 กรัมต่อกิโลเมตร ซึ่งจะมีผลกระทบกับผู้ที่ลงทุนไปแล้ว จึงอาจเกิดความได้เปรียบเสียเปรียบ” นายศุภรัตน์ กล่าว
ทั้งนี้ โครงการสร้างภาษีใหม่ รถยนต์นั่งที่มีเครื่องยนต์ไม่เกิน 3,000 ซีซี จะเสียภาษีอัตรา 30% แต่หากเกิน 3,000 ซีซี จะเสียภาษี 50% จากเดิมที่รถไม่เกิน 2,000 ซีซี เสีย 30% ขนาด 2,001-2,500 ซีซี เสีย 35% ขนาด 2,501-3,000 ซีซี เสียภาษี 40% มากกว่า 3,000 ซีซี เสีย 50% ขณะที่รถยนต์ตรวจการณ์ดัดแปลงเสียเท่าเดิม 20% รถยนต์ประหยัดพลังงานทั้ง รถยนต์ E85 อัตราภาษีลบ 3% จากอัตรารถยนต์นั่ง จากเดิมเสียภาษีลบ 5% จากภาษีรถยนต์นั่ง
รถยนต์ NGV-OEM อัตราภาษี 20% และรถยนต์ Hybrid อัตราภาษี 10% หลังจากนั้นจะต้องมาดูภาษีการปล่อย CO2 หากปล่อยเกิน 200 กรัมต่อกิโลเมตร ต้องเสียภาษีเพิ่มอีก 5% แต่หากปล่อยน้อยกว่า 150 กรัมต่อกิโลเมตร จะได้ลดภาษีลง 5% แต่หากปล่อยอยู่ในช่วงไม่เกิน 150-200 กรัมต่อกิโลเมตร ให้เสียในอัตราปกติ
สำหรับภาษีสรรพสามิตรถปิกอัพที่ปัจจุบันเก็บอัตรา 3% และรถดับเบิลแค็บ 12% ยังไม่สามารถสรุปได้ว่าจะเก็บภาษีที่อิงกับการปล่อย CO2 ในอัตราเท่าใด โดยกรมสรรพสามิตพิจารณาเสนอให้เก็บรถปิกอัพบวกลบ 2% และรถดับเบิลแค็บบวกลบ 3%
นายมั่น พัธโนทัย รมช.คลัง กล่าวว่า กรณีที่ผู้ประกอบการรถยนต์ขอขยายเวลาการปรับตัว 7-8 ปี ซึ่งไม่สามารถทำได้เพราะนานเกินไป และกระทรวงอุตสาหกรรมยืนยันว่าเอกชนปรับตัวได้ภายใน 3 ปี